### NN 117/2020 (26.10.2020.), Odluka Ustavnog suda Republike Hrvatske broj: U-IIIA-3623/2019 od 1. listopada 2020.

USTAVNI SUD REPUBLIKE HRVATSKE

2294

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, odlučujući o ustavnoj tužbi koju je podnio Damir Jelušić iz Kraljevice, kojeg zastupaju odvjetnici u Odvjetničkom društvu Vukić, Jelušić, Šulina, Stanković, Jurcan & Jabuka u Rijeci, na sjednici održanoj 1. listopada 2020. jednoglasno je donio

ODLUKU

I. Ustavna tužba se usvaja.

II. Županijski sud u Sisku dužan je donijeti odluku o u predmetu koji se vodi pred tim sudom pod brojem Gž-150/2020 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Damiru Jelušiću iz Kraljevice, Banj 64, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 8.800,00 kuna.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Damir Jelušić iz Kraljevice (u daljnjem tekstu: podnositelj), kojeg zastupaju odvjetnici u Odvjetničkom društvu Vukić, Jelušić, Šulina, Stanković, Jurcan & Jabuka u Rijeci, podnio je 27. kolovoza 2019. ustavnu tužbu smatrajući da mu je zbog dugotrajnosti postupka koji se vodio pred Županijskim sudom u Sisku pod brojem Gž-887/2017 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljeni su spisi Općinskog suda u Rijeci broj: P-3782/2019 (ranijeg broja: P-6669/2015) te Županijskog suda u Sisku broj: Gž-877/2017 i Su-Gzp I-3/2019.

II. PREGLED RADNJI U POSTUPKU

3. Parnični postupak pred Općinskim sudom u Rijeci (u daljnjem tekstu: prvostupanjski sud), pod brojem P-6669/2015, pokrenut je 12. listopada 2015. tužbom podnositelja protiv tuženice Republike Hrvatske radi diskriminacije i naknade štete.

Podneskom od 21. listopada 2015. podnositelj je dostavio dodatnu dokumentaciju u spis.

Rješenjem prvostupanjskog suda od 23. listopada 2015. tuženica je pozvana podnijeti odgovor na tužbu.

Podneskom od 16. studenoga 2015. tuženica je dostavila odgovor na tužbu.

Rješenjem prvostupanjskog suda od 23. studenoga 2015. naloženo je podnositelju da u roku od osam dana dopuni tužbu na način da označi vrijednost predmeta spora.

Podneskom od 3. prosinca 2015. podnositelj se očitovao na odgovor na tužbu tuženice te je postupio po rješenju prvostupanjskog suda od 23. studenoga 2015. i označio vrijednost predmeta spora.

Podneskom od 17. prosinca 2015. tuženica se očitovala na podnesak podnositelja od 3. prosinca 2015.

Podneskom od 5. siječnja 2016. podnositelj se očitovao na podnesak tuženice od 17. prosinca 2015.

Ročišta pred prvostupanjskim sudom održana su 11. veljače 2016., 12. svibnja 2016. i 27. listopada 2016.

Očevid na licu mjesta održan je 7. prosinca 2016.

Iduće ročište na kojem je zaključena glavna rasprava održano je 6. ožujka 2017.

Presudom prvostupanjskog suda broj: P-6669/15 od 15. svibnja 2017. (u daljnjem tekstu: prvostupanjska presuda) djelomično je prihvaćen tužbeni zahtjev podnositelja.

Na prvostupanjsku presudu tuženica je izjavila žalbu 29. svibnja 2017.

Podnositelj je 29. lipnja 2017. podnio odgovor na žalbu tuženice.

Spis je zajedno sa žalbom zaprimljen na Županijskom sudu u Sisku 25. kolovoza 2017. pod brojem Gž-877/2017.

Podnositelj je 1. srpnja 2019. podnio zahtjev za zaštitu prava na suđenje u razumnom roku.

Presudom i rješenjem Županijskog suda u Sisku broj: Gž-877/2017-4 od 4. srpnja 2019. djelomično je potvrđena (u odnosu na glavnu stvar), a djelomično ukinuta (u odnosu na zatezne kamate i trošak postupka) prvostupanjska presuda te je predmet u ukinutom dijelu vraćen na ponovno suđenje.

Predsjednica Županijskog suda u Sisku rješenjem broj: Su-Gzp I-3/2019-4 od 10. srpnja 2019. utvrdila je zahtjev za suđenje u razumnom roku podnositelja osnovanim te je odredila rok od osam dana za rješavanje predmeta broj: Gž-877/2017.

Podnositelj je 1. kolovoza 2019. podnio prijedlog za ispravak prvostupanjske presude.

U ponovljenom postupku predmet je dobio novi broj: P-3782/2019.

Ročište pred prvostupanjskim sudom održano je 23. rujna 2019.

Presudom i rješenjem prvostupanjskog suda broj: P-3782/2019-6 od 11. studenoga 2019. usvojen je tužbeni zahtjev podnositelja te je odbijen njegov prijedlog za ispravak prvostupanjske presude od 1. kolovoza 2019.

Podnositelj je 18. studenoga 2019. izjavio žalbu na navedenu presudu i rješenje.

U trenutku odlučivanja o ustavnoj tužbi postupak se vodi pred Županijskim sudom u Sisku pod brojem: Gž-150/2020.

III. MJERODAVNO PRAVO

4. U rješenju broj: U-IIIVs-3669/2006 i dr. od 2. ožujka 2010. (»Narodne novine« broj 34/10.) Ustavni sud opisao je razvoj pravne zaštite ustavnog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.), do stupanja na snagu Zakona o izmjenama i dopunama Zakona o sudovima (»Narodne novine« broj 153/09.).

U rješenju broj: U-IIIA-322/2014 od 23. prosinca 2014. (»Narodne novine« broj 8/15.) Ustavni sud opisao je i daljnji razvoj tog mehanizma pravne zaštite sve do 14. ožujka 2013. kada je stupio na snagu Zakon o sudovima (»Narodne novine« broj 28/13.; u daljnjem tekstu: ZoSud/13). U glavi VI. tog zakona pod nazivom »Zaštita prava na suđenje u razumnom roku« propisan je novi, drugačiji model zaštite prava na suđenje u razumnom roku u odnosu na onaj koji je bio na snazi u ranijem zakonodavnom razdoblju.

ZoSud/13 do danas je izmijenjen nekoliko puta:

– Zakonom o izmjenama i dopunama Zakona o sudovima (»Narodne novine« broj 33/15.)

– Zakonom o izmjenama i dopunama Zakona o sudovima (»Narodne novine« broj 82/15.)

– Uredbom o dopuni Zakona o sudovima (»Narodne novine« broj 82/16.)

– Zakonom o izmjenama i dopunama Zakona o sudovima (»Narodne novine« broj 67/18.).

Odredbe koje se odnose na zaštitu prava na suđenje u razumnom roku (članci 63. – 70.) nisu mijenjane.

5. Pregled pravnih sredstava za zaštitu prava na suđenje u razumnom roku od 2002. do 2013. godine (stupanja na snagu ZoSud-a/13) Ustavni sud dao je u odluci broj: U-IIIA-1031/2014 od 27. travnja 2016. (»Narodne novine« broj 50/16.).

IV. DOPUŠTENOST USTAVNE TUŽBE

6. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014., jedna od pretpostavki za dopuštenost ustavne tužbe podnesene na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

6.1. U konkretnom slučaju podnositelj je koristio pravno sredstvo koje mu je bilo na raspolaganju na temelju ZoSud-a/13, odnosno koristio je zahtjev za zaštitu prava na suđenje u razumnom roku.

Zahtjev za zaštitu prava na suđenje u razumnom roku predsjednica Županijskog suda u Sisku rješenjem broj: Su-Gzp I-3/2019-4 od 10. srpnja 2019. utvrdila je osnovanim te je odredila rok od osam dana za rješavanje predmeta broj: Gž-877/2017.

7. Budući da je podnositelj koristio pravno sredstvo koje mu je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i nadležnih tijela, te važnost predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od podnošenja tužbe (12. listopada 2015.) do dana donošenja ove odluke (razmatrano razdoblje).

1) Duljina sudskog postupka

9. Parnični postupak pokrenut je tužbom podnositelja od 12. listopada 2015. radi diskriminacije i naknade štete.

U tom postupku prvostupanjski sud donio je 15. svibnja 2017. prvostupanjsku presudu koja je djelomično ukinuta presudom i rješenjem Županijskog suda u Sisku broj: Gž-877/2017-4 od 4. srpnja 2019.

U ponovljenom postupku prvostupanjski sud je donio presudu broj: P-3782/2019-6 od 11. studenoga 2019. na koju je podnositelj izjavio žalbu.

Do donošenja odluke Ustavnog suda u ovom ustavnosudskom predmetu parnični postupak nije dovršen i vodi se pred drugostupanjskim sudom.

Ustavni sud utvrđuje da parnični postupak u konkretnom slučaju od podnošenja tužbe (12. listopada 2015.) do donošenja ove odluke (1. listopada 2020.) traje ukupno (4) godine, jedanaest (11) mjeseci i devetnaest (19) dana.

2) Složenost sudskog predmeta

10. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

11. Ustavni sud utvrđuje da je prvostupanjski sud nakon podnošenja tužbe podnositelja 12. listopada 2015. održao četiri ročišta i očevid te je 15. svibnja 2017., protekom godine i sedam mjeseci donio prvostupanjsku presudu.

U povodu žalbe tuženice Županijski sud u Sisku je protekom skoro dvije godine od dana zaprimanja spisa (25. kolovoza 2017.) presudom i rješenjem broj: Gž-877/2017-4 od 4. srpnja 2019. djelomično ukinuo prvostupanjsku odluku i predmet vratio prvostupanjskom sudu na ponovni postupak. Ustavni sud ocjenjuje trajanje postupka pred Županijskim sudom u Sisku nerazmjerno dugim, imajući u vidu da se radi o hitnom postupku koji je pokrenut zbog diskriminacije.

U ponovljenom postupku prvostupanjski sud je održao jedno ročište i donio presudu broj: P-3782/2019-6 od 11. studenoga 2019.

U trenutku odlučivanja o ustavnoj tužbi postupak se u povodu žalbe podnositelja vodi pred Županijskim sudom u Sisku pod brojem Gž-150/2020.

4) Ponašanje podnositelja ustavne tužbe

12. Ustavni sud utvrđuje da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

13. U konkretnom slučaju riječ je o postupku koji traje preko četiri (4) godine. Imajući u vidu ukupno trajanje postupka, činjenicu da se radi o hitnom postupku (diskriminacija), okolnost da postupak još uvijek nije okončan te posebice činjenicu da podnositelj svojim ponašanjem nije pridonio duljini postupka, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

1) Izreka odluke i nalog predsjedniku nadležnog suda

14. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Županijskog suda u Sisku dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

15. Sukladno članku 63. stavku 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. U konkretnom slučaju uzeo je u obzir da postupak još nije okončan.

16. Odluka o objavi temelji se na članku 29. Ustavnog zakona (točka V. izreke).

Broj: U-IIIA-3623/2019

Zagreb, 1. listopada 2020.

Predsjednica Vijeća
 Ingrid Antičević Marinović, v. r.